b'\n_START_ARTICLE_\nAukso atsargos\n_START_PARAGRAPH_\nAukso atsargos\xc2\xa0\xe2\x80\x93 valstyb\xc4\x97s oficiali\xc5\xb3j\xc5\xb3 tarptautini\xc5\xb3 atsarg\xc5\xb3 dalis. Aukso atsargas paprastai valdo, nustato j\xc5\xb3 dyd\xc4\xaf, priima sprendimus pirkti arba parduoti, nustato atsarg\xc5\xb3 saugojimo viet\xc4\x85 centrinis bankas. Aukso atsargas sudaro aukso luitai ir monetos. Standartinis aukso luito svoris sudaro 400 Trojos uncij\xc5\xb3.\n_START_SECTION_\nPanaudojimas\n_START_PARAGRAPH_\nAukso atsargos gali b\xc5\xabti naudojamos tarptautiniams atsiskaitymams, tarptautinio mok\xc4\x97jim\xc5\xb3 balanso deficitui padengti ir valstyb\xc4\x97s valiutos kursui tarptautin\xc4\x97se rinkose stabilizuoti. Auksas gali b\xc5\xabti perkamas arba parduodamas aukso rinkose, aukcionuose kit\xc5\xb3 valstybi\xc5\xb3 finansin\xc4\x97ms institucijoms ar, atskirais atvejais, gali b\xc5\xabti panaudojamas kaip u\xc5\xbestatas gauti kredit\xc4\x85 i\xc5\xa1 kit\xc5\xb3 valstybi\xc5\xb3 ar tarptautini\xc5\xb3 organizacij\xc5\xb3.\n_START_SECTION_\nIstorija\n_START_PARAGRAPH_\nAuksas valstybi\xc5\xb3 centrini\xc5\xb3 bank\xc5\xb3 rezervu prad\xc4\x97tas naudoti aukso standarto laikais. Po to, kai 1971\xc2\xa0m. JAV atsisak\xc4\x97 laikytis dolerio konvertacijos \xc4\xaf auks\xc4\x85 \xc4\xafsipareigojimo, auksas i\xc5\xa1 dalies prarado tur\xc4\x97t\xc4\x85 ekonomin\xc4\x99 reik\xc5\xa1m\xc4\x99. Kai kurios \xc5\xa1alys\xc2\xa0\xe2\x80\x93 Kanada, Vokietija, Pranc\xc5\xabzija, Italija, Belgija XX a. pabaigoje suma\xc5\xbeino aukso atsargas. 2004\xc2\xa0m. pasaulio centriniai bankai ir tarptautin\xc4\x97s organizacijos tur\xc4\x97jo apie 19\xe2\x84\x85 viso pasaulio aukso atsarg\xc5\xb3.\n_START_SECTION_\nLietuva\n_START_PARAGRAPH_\nLietuva pagal 1920\xc2\xa0m. sudaryt\xc4\x85 Lietuvos ir Rusijos taikos sutart\xc4\xaf gavo 3 mln. aukso rubli\xc5\xb3 kompensacij\xc4\x85. V\xc4\x97liau, iki soviet\xc5\xb3 okupacijos, Lietuvos bankas auks\xc4\x85 laik\xc4\x97 penkiose u\xc5\xbesienio valstyb\xc4\x97se: JAV, Jungtin\xc4\x97je Karalyst\xc4\x97je, Pranc\xc5\xabzijoje, \xc5\xa0vedijoje ir \xc5\xa0veicarijoje (Tarptautini\xc5\xb3 atsiskaitym\xc5\xb3 banke). I\xc5\xa1 viso saugota 9 593,4\xc2\xa0kg aukso. _NEWLINE_Atk\xc5\xabrus nepriklausomyb\xc4\x99, 1997\xc2\xa0m. Lietuva tur\xc4\x97jo 5,6 t aukso. Tuomet jis buvo vertas 62,1 mln. JAV doleri\xc5\xb3. 2019 m. prad\xc5\xbeioje Lietuvos turimos aukso atsargos vertinamos 217 mln. eur\xc5\xb3. Pasak Lietuvos banko, per atkurtos nepriklausomyb\xc4\x97s laikotarp\xc4\xaf i\xc5\xa1 aukso atsarg\xc5\xb3 investavimo iki 2012 m. u\xc5\xbedirbta apie 130 mln. lit\xc5\xb3. \xc5\xa0ie pinigai naudojami saugojimo i\xc5\xa1laidoms padengti (apie 6 t\xc5\xabkst. svar\xc5\xb3 sterling\xc5\xb3 per metus) arba aukso nuvert\xc4\x97jimo laikotarpiams kompensuoti. Saugumo bei finansini\xc5\xb3 operacij\xc5\xb3 patogumo sumetimais Lietuvos auksas \xc5\xa1iuo metu saugomas Londone, Anglijos banke.\n_START_SECTION_\nJAV\n_START_PARAGRAPH_\nJungtin\xc4\x97se Amerikos Valstijose esantis Lietuvos auksas buvo saugomas Federalin\xc4\x97je rezerv\xc5\xb3 sistemoje. JAV niekada nepripa\xc5\xbeino Lietuvos okupacijos nei de jure, nei de facto. Taurusis metalas buvo naudojamas Lietuvos diplomatinei veiklai t\xc4\x99sti \xe2\x80\x93 t. y., j\xc4\xaf valstybingumo atk\xc5\xabrimo i\xc5\xa1laidoms finansuoti naudojo emigracijoje dirbantys Lietuvos atstovai.\n_START_SECTION_\nJungtin\xc4\x97 Karalyst\xc4\x97\n_START_PARAGRAPH_\nBritai Lietuvos auks\xc4\x85 panaudojo po karo susidariusioms abipus\xc4\x97ms skol\xc5\xb3 su SSRS pretenzijoms padengti. Jungtin\xc4\x97s Karalyst\xc4\x97s \xc4\xafmon\xc4\x97s nuostolius patyr\xc4\x97, kuomet \xc4\xafvykus okupacijai j\xc5\xb3 gamyklos, veikusios Baltijos \xc5\xa1alyse, buvo nacionalizuotos. Nuostolius Anglijos verslininkai pra\xc5\xa1\xc4\x97 kompensuoti savo Vyriausyb\xc4\x97s. Lietuvai atgavus nepriklausomyb\xc4\x99, Jungtin\xc4\x97 Karalyst\xc4\x97 gr\xc4\x85\xc5\xbeino t\xc4\x85 pa\xc4\x8di\xc4\x85 mas\xc4\x99 aukso, ta\xc4\x8diau jau ne originalius, prie\xc5\xa1 okupacij\xc4\x85 patik\xc4\x97tus luitus._NEWLINE_Signataras Valdemaras Katkus, vadovav\xc4\x99s delegacijai, 1991-1992 m. sugr\xc4\x85\xc5\xbeinusiai Lietuvos auks\xc4\x85, atsimena:_NEWLINE_\xe2\x80\x93Kai r\xc5\xabpinom\xc4\x97s tarpukario Lietuvos aukso atsarg\xc5\xb3 susigr\xc4\x85\xc5\xbeinimu i\xc5\xa1 u\xc5\xbesienio valstybi\xc5\xb3, susitikime pas Did\xc5\xbeiosios Britanijos premjer\xc4\x85 buvo klausiama, norime jas atsiimti pinigais ar nat\xc5\xabra. Tuo metu mes tur\xc4\x97jome vienareik\xc5\xa1m\xc4\xaf argument\xc4\x85 \xe2\x80\x93 tik nat\xc5\xabra, nes mums tas auksas n\xc4\x97ra tik brangusis metalas, tai yra palikimas, sukauptas anos Lietuvos, m\xc5\xabs\xc5\xb3 valstyb\xc4\x97s t\xc4\x99stinumo simbolis.\n_START_SECTION_\nPranc\xc5\xabzija\n_START_PARAGRAPH_\n1992 m. Pranc\xc5\xabzija sugr\xc4\x85\xc5\xbeino nepriklausomyb\xc4\x99 i\xc5\xa1sikovojusiai Lietuvai daugiau kaip 50 met\xc5\xb3 saugot\xc4\x85 auks\xc4\x85 \xe2\x80\x93 2246,5 kg. Tai buvo tie patys aukso luitai, kuriuos Lietuvos bankas buvo pad\xc4\x97j\xc4\x99s 1935 metais. Pranc\xc5\xabzai nesutiko atiduoti Lietuvos aukso Soviet\xc5\xb3 S\xc4\x85jungai, o nuo vokie\xc4\x8di\xc5\xb3 okupant\xc5\xb3 i\xc5\xa1gelb\xc4\x97jo i\xc5\xa1plukd\xc4\x99 j\xc4\xaf kartu su savo aukso atsargomis \xc4\xaf Senegal\xc4\x85. V\xc4\x97liau auksas buvo slepiamas Karib\xc5\xb3 j\xc5\xabroje esan\xc4\x8dioje Martinikos saloje. Pasak buvusio Pranc\xc5\xabzijos centrinio banko valdytojo Jacques de Larosiero, sovietai lietuvi\xc5\xb3 auks\xc4\x85 band\xc4\x97 pasisavinti ne kart\xc4\x85, \xc4\xafskaitant ir apgaul\xc4\x97s b\xc5\xabdu, pavyzd\xc5\xbeiui, apsimesdami Lietuvos banko paveld\xc4\x97tojais. Pranc\xc5\xabzija atsakiusi, jog \xe2\x80\x9enegali jiems sugr\xc4\x85\xc5\xbeinti \xc5\xa1io aukso, nes j\xc4\xaf pad\xc4\x97jo Lietuvos bankas, o SSRS neatstovauja Lietuvos banko\xe2\x80\x9c. Pary\xc5\xbeius Lietuvos okupacij\xc4\x85 laik\xc4\x97 neteis\xc4\x97ta. Tai rusams suk\xc4\x97l\xc4\x97 nevilt\xc4\xaf, ir po \xc5\xa1io sykio daugiau d\xc4\x97l Lietuvos aukso jie nebesikreip\xc4\x97.\n_START_SECTION_\n\xc5\xa0vedija\n_START_PARAGRAPH_\n\xc5\xa0vedija buvo viena i\xc5\xa1 a\xc5\xa1tuoni\xc5\xb3 pasaulio valstybi\xc5\xb3 ir teisi\xc5\xa1kai, ir fakti\xc5\xa1kai pripa\xc5\xbeinusi\xc5\xb3 Lietuvos okupacij\xc4\x85. Ji pirmoji pasidav\xc4\x97 soviet\xc5\xb3 vald\xc5\xbeios reikalavimams ir 1,27 t Lietuvos aukso atidav\xc4\x97 Maskvai. 1992 metais Stokholmas Lietuvai u\xc5\xbe tai kompensavo 21,1 mln. Vokietijos marki\xc5\xb3.\n_START_SECTION_\nTarptautini\xc5\xb3 atsiskaitym\xc5\xb3 bankas\n_START_PARAGRAPH_\n\xc5\xa0veicarijoje esantis Tarptautini\xc5\xb3 atsiskaitym\xc5\xb3 bankas nuostoliams, patirtiems u\xc5\xbe\xc5\xa1ald\xc5\xbeius jo s\xc4\x85skait\xc4\x85 Lietuvos banke, kompensuoti per\xc4\x97m\xc4\x97 i\xc5\xa1 Lietuvos banko 62,2\xc2\xa0kg aukso. Likusi aukso dalis (569,8 kg) Lietuvai gr\xc4\x85\xc5\xbeinta 1992\xc2\xa0m. \xc5\xa0i dalis Lietuvos bankui buvo perra\xc5\xa1yta \xc4\xaf jo aukso s\xc4\x85skaitas Anglijos banke.'